நிசான் கனகராசா

சேர் செத்ரிக் நிசாந்தன் கனகராஜா (Sir Cedric Nishanthan Canagarajah) (பிறப்பு: 1966) என்பவர் இலங்கை-வம்சாவளிப் பிரித்தானியத் தமிழ் கல்வியாளரும், இங்கிலாந்து லெசுட்டர் பல்கலைக்கழகத்தின் தற்போதைய தலைவரும், துணைவேந்தரும் ஆவார். இவர் முன்னர் பிரிசுட்டல் பல்கலைக்கழகத்தின் மேனாள் துணை-துணைவேந்தர்களில் ஒருவராக இருந்தார். உயர் கல்விக்கு இவர் ஆற்றிய பங்களிப்பிற்காக, 2026-ஆம் ஆண்டின் புத்தாண்டுக் கௌரவத்தில் மூன்றாம் சார்லசு மன்னரால் உயரிய "ஆண்டகை" ("சேர்") பட்டம் வழங்கிக் கௌரவிக்கப்பட்டார்.

தொடக்க வாழ்க்கையும் குடும்பமும்
கனகராசா 1966 ஆம் ஆண்டில் இலங்கையில் பிறந்தார். இவரது பெற்றோர் ஆசிரியர்களாகப் பணியாற்றினர். நிசாந்தன் கனகராசா யாழ்ப்பாணம், பரி. யோவான் கல்லூரியில் கல்வி கற்றார். 1985-இல் இவர் கல்லூரியின் தலைமை மாணவராக இருந்தார். மேலும் துடுப்பாட்டம், கால்பந்து, கைப்பந்தாட்டம், வளைதடிப் பந்தாட்டம் போன்ற விளையாட்டுகளிலும் சிறந்து விளங்கினார். பள்ளிப் படிப்பை முடித்த பிறகு, கேம்பிரிட்ச் கிறித்து கல்லூரியில் சேர்ந்தார், அங்கு 1989-இல் மின்னணுவியலிலும், தகவல் அறிவியலிலும் இளங்கலைப் பட்டம் பெற்றார், 1993-இல் எண்ணிமக் குறிகைச் செயலாக்கத்தில் முனைவர் பட்டம் பெற்றார்.

கனகராஜா தபிதா என்பவரை மணந்தார். இவர்களுக்கு ஒரு மகள், இரண்டு மகன்கள் உள்ளனர்.

பணி
கனகராசா 1993-ஆம் ஆண்டு பிரிசுட்டல் பல்கலைக்கழகத்தில் ஆய்வு உதவியாளராகப் பணியில் சேர்ந்தார். 1994-இல் விரிவுரையாளராகவும், 1999-இல் மூத்த விரிவுரையாளராகவும், 2001-இல் இணைப் பேராசிரியராகவும் பதவி உயர்வு பெற்றார். 2004-இல் பல்லூடகக் குறிகைச் செயலாக்கத்தில் பேராசிரியரானார். 2006-இல் பல்கலைக்கழகப் பொறியியல் பீடத்தில் ஆய்வு இயக்குநராகவும், 2009-இல் கணினி அறிவியல் துறையின் தலைவராகவும் பதவி உயர்வு பெற்றார். 2011-இல் பொறியியல் பீடத்தின் தலைவரானார். 2019 நவம்பரில் லெசுட்டர் பல்கலைக்கழகத்தின் தலைவராகவும், துணைவேந்தராகவும் நியமிக்கப்பட்டார்.

படிமப் பகுப்பு, மற்றும் அமைப்பு வகைப்பாட்டில் கனகராசாவின் ஆய்வுப் பங்களிப்புகள் பன்னாட்டளவில் அங்கீகரிக்கப்பட்டுள்ளன, ஒலிக் குறிகைச் செயலாக்கத்தில் இவரது ஆய்வுகள் இலண்டன் அறிவியல் அருங்காட்சியகத்தில் ஓர் ஊடாடும் கண்காட்சியான மெய்நிகர் முரசுக்கு வழிவகுத்தது. இவர் பல வெற்றிகரமான பன்னாட்டு ஆய்வுக் கூட்டாண்மைகளுக்குத் தலைமை தாங்கியுள்ளார்.

கனகராசா ஆய்வு நிதி, நிர்வாகம், முதுகலைக் கல்வி தொடர்பான பல தேசிய, பன்னாட்டுக் குழுக்களில் பணியாற்றியுள்ளார். சோனி, பிடி குழுமம், பிபிசி, ஆரஞ்சு, தேல்சு, தோஷிபா, பெருநகர் காவல்துறை சேவை உள்ளிட்ட பல தொழில்துறைக் கூட்டாளர்களுக்குத் தொழில்நுட்ப ஆலோசகராக செயல்பட்டார். உயர்கல்வியில் இனரீதியான துன்புறுத்தலைச் சமாளிக்க ஐக்கிய இராச்சியப் பல்கலைக்கழகங்கள் ஆலோசனைக் குழுவில் பங்களித்து வருகிறார்.

2021 சனவரியில், ஆசிரிய உறுப்பினர்களின் பெருமளவிலான பணிநீக்கத்திற்குப் பதிலளிக்கும் விதமாக, லெசுட்டர் பல்கலைக்கழகம் மற்றும் கல்லூரி ஒன்றிய உறுப்பினர்கள் கனகராசாவுக்கு எதிரான நம்பிக்கையில்லாத் தீர்மானத்தை ஆதரித்து பெருமளவில் வாக்களித்தனர். மார்ச் 2021 இல், லெசுட்டரில் மாணவர்கள் கனகராசாவுக்கு எதிரான நம்பிக்கையில்லாத் தீர்மானத்திற்கு ஒப்புதல் அளித்தனர், இந்த முன்மொழிவுக்கு 1010 வாக்குகள் ஆதரவாகவும் 82 வாக்குகள் எதிராகவும் இருந்தன. திசம்பர் 2025 இல், கனகராசா மீது மற்றொரு நம்பிக்கையில்லாத் தீர்மானம் லெசுட்டர் பல்கலைக்கழகம் மற்றும் கல்லூரி சங்கத்தால் மேலும் முன்மொழியப்பட்ட வேலை குறைப்புகளுக்கு பதிலளிக்கும் விதமாக நிறைவேற்றப்பட்டது.

மேற்கோள்கள்

வெளி இணைப்புகள்

 சாதாரண தொடக்கம்... அசாத்தியமான பயணம்: ‘Sir’ பட்டம் பெற்ற தமிழர், நிசான் கனகராசாவுடன் நேர்காணல், அவர்களுக்கு, ஆண்டகை (knighthood அல்லது Sir) பட்டத்தை இந்த வருட தொடக்கத்தில் மன்னர் மூன்றாவது சார்ள்ஸ் கொடுத்துள்ளார். தனிப்பட்ட காரணங்களுக்காக கடந்த வாரம் ஆஸ்திரேலியாவிற்கு அவர் வந்திருந்த போது, SBS கலையகத்தில் சந்தித்து குலசேகரம் சஞ்சயன் நேர்கண்டிருந்தார்.

பகுப்பு:1966 பிறப்புகள்
பகுப்பு:யாழ்ப்பாணம் பரி யோவான் கல்லூரி மழைய மாணவர்கள்
பகுப்பு:பிரித்தானிய இலங்கைத் தமிழ் வம்சாவளி மக்கள்
பகுப்பு:வாழும் மக்கள்
பகுப்பு:யாழ்ப்பாண மாவட்ட மக்கள்
பகுப்பு:இலங்கைத் தமிழர்
பகுப்பு:இலங்கையின் கல்விமான்கள்
பகுப்பு:சர் பட்டம் பெற்றவர்கள்